Torsten Schack Pedersen (V), 2024-02-23:
Tak for ordet.
Med beslutningsforslaget foreslår Enhedslisten, at Danmark bliver en del af EU's solidaritetsmekanisme for fordeling af asylansøgere, der kommer til EU.
Som forslagsstillerne selv bemærker, er asylområdet omfattet af vores retsforbehold, og forslagsstillerne ønsker derfor en særaftale for at tilslutte sig fordelingsmekanismen.
I Venstre går vi ind for en stram og ansvarlig udlændingepolitik.
Det er afgørende, at vi har styr på tilstrømningen af flygtninge, der kommer til Danmark, og det er afgørende for sammenhængskraften i Danmark, at der er styr på, hvor mange der kommer til Danmark.
Derfor støtter vi heller ikke fra Venstres side, at Danmark skal tilslutte sig fordelingsmekanismen.
Lige nu er tilstrømningen til Danmark under kontrol.
Der kommer relativt få asylansøgere hertil, og det skyldes konsekvenserne af en stram udlændingepolitik, som sikrer, at Danmark ikke står højest på listen over lande, man ønsker at søge asyl i, og at vi ikke har lempelige regler.
Men selv om der kommer relativt få asylansøgere til Danmark, er det et helt andet billede, der tegner sig rundt i Europa.
Det glemmer vi måske hurtigt herhjemme, men Europa står på randen af en migrantkrise.
Presset på de ydre grænser og tilstrømningen til Europa er på sit højeste siden 2015 og 2016, og sidste år blev der registreret flere hundrede tusinde irregulære indrejser over Europas ydre grænser.
Det er en ganske alvorlig situation, men det er vigtigt at understrege, at det kun er omkring halvdelen af dem, der er kommet, der får asyl i første omgang.
Det er i høj grad en migrantkrise.
Det er folk, der søger et bedre liv i Europa, og som ikke er individuelt forfulgt, men som drømmer om en bedre tilværelse.
Så skal man være individuelt forfulgt.
Det nuværende europæiske asylsystem er på flere områder dysfunktionelt.
Der er for lidt styr på de ydre grænser, og der er mennesker i tusindvis, der drukner i Middelhavet; det er menneskeligt dybt tragisk.
Og som sagt er det altså kun omkring halvdelen af dem, der søger asyl i EU, der har et reelt beskyttelsesbehov.
De mennesker, der har det største behov, er dem, der ikke kommer.
Det er sådan set de mennesker, der har flest penge, og som har råd til at blive transporteret til Europa, der kommer hertil, mens dem, der har allermest brug for hjælp, sidder tilbage i nærområderne eller/og i flygtningelejre.
Så de eneste, som den nuværende situation gavner, er i høj grad menneskesmuglerne, der tjener styrtende på situationen.
Så der er behov for en anden tilgang.
Der skal være styr på de ydre grænser.
Der er behov for at forebygge den irregulære migration, og vi skal i langt højere grad hjælpe flygtninge i nærområderne.
Det er der, hvor vi kan hjælpe flest, og hvor vi kan hjælpe dem, der har allermest behov for det.
Og vi skal bryde med menneskesmuglernes forretningsmodel.
Derfor er det også godt, at vi fra dansk side hjælper med initiativer i nærområderne, der netop er målrettet at forebygge irregulær migration.
Og vi fortsætter og skal naturligvis fortsætte vores aktive støtte hertil, bl.a. gennem Frontex, og derudover ønsker vi også, at asylbehandlingen rykkes til et tredjeland uden for Europa, netop for at adressere nogle af de problemer, der er gældende med det nuværende system.
Så det her beslutningsforslag med ønsket om at indgå i fordelingsmekanismen løser ikke de grundlæggende udfordringer, der er, og derfor støtter vi fra Venstres side ikke, at Danmark tilslutter sig den, for vi frygter i øvrigt også, at det kunne være med til at øge tilstrømningen, både til Europa og til Danmark.
Så Venstre kan ikke støtte beslutningsforslaget.